EH Bildu parlamentu-taldeak aurkeztutako 9-15/PES-00104 informazio eskaerari dagokionez, Nafarroako Gobernuko Hezkuntzako kontseilariak honako informazio hau ematen du:

Planteatutako lehenengo gaiari dagokionez –apirilaren 30eko 37/2014 Foru Dekretuaren edukia aldatuko ote dugun halako moduan non ekidin eginen baita egiaztagiri iragankorrak ematea eta hizkuntza mailarik ez daukaten pertsonek ingelesa irakatsi ahal izatea gutxienez ere C1 maila eskatzen duten lanpostuetan–, egun indarra duen legediak arautzen du ezen C1 maila eduki beharra dagoela ingelesezko PAI programan irakaskuntzan aritzeko, eta modu subsidiarioan B2 maila ere onar daitekeela.

Programaren zabalpen handia dela eta, ez dago behar beste irakasle C1 maila duenik dauden lanpostu huts guztiak betetzeko; hori dela eta, B2 maila duten langileak hartu dira.

Foru Dekretuak xedapen iragankorrean ezarri zuen C1 iragankor bat lor daitekeela, B2 maila izan eta PAI programan bi ikasturtez irakasle egon izatearen baldintzapean, edo, bestela, C1 maila eskuratzeko xedea duten prestakuntza-ikastaroetan izena emanda egotearen baldintzapean. Horren bidez, B2 maila duten irakasleen kolektiboaren barruan, bereizi nahi dira C1 hizkuntza-maila lortzetik hurbilen daudenak.

Neurri hori 2020-2021 ikasturtean amaituko da, halako moduz non epe horretan C1 maila lortu ez dutenek galduko duten kreditatutako profil iragankorra.

Une hauetan, PAI programaren egoerari buruzko azterketa bat egiten ari gara, zenbait ikuspuntutatik; horrenbestez, 37/2014 Foru Dekretuaren edukia aipatutako azterketa horretan sartzen da, eta haren aldaketari buruzko aurreikuspena azterketa horren emaitzak lortzeari lotuta egonen da.

Bigarren galderaren erantzuna –gaur egun zenbat irakasle dauden C1 maila izan ez eta PAIn irakasle ari direnak– honako taula honetan jaso dugu.

|  |  |  |  |  |
| --- | --- | --- | --- | --- |
| **PAI PROGRAMAKO IRAKASLEAK, HIZKUNTZA MAILAREN ARABERA** | | | | |
| HIZKUNTZA MAILA | C1 | C1 iragankorra | B2 | Guztira |
| Behin betiko funtzionarioak | 154 |  |  | 154 |
| Behin-behineko funtzionarioak | 34 |  | 8 | 42 |
| Kontratudunak | 160 | 22 | 50 | 232 |
| Guztira | 348 | 22 | 58 | 428 |
| Hizkuntza mailaren araberako ehunekoa (428 irakasle hartuta) | % 81,31 | % 5,14 | % 13,55 |  |

Hurrengo lerrokadetan, ingelesezko aldi baterako egiaztagiria lortu duten pertsonen zerrenda ageri da, hain zuzen ere apirilaren 30eko 37/2014 Foru Dekretuko xedapen iragankorrean aipatzen dena, hirugarren galderan eskatu bezala.

37/2014 Foru Dekretua argitaratu zenetik egin diren deialdietan, guztira 77 pertsona kreditatu dira. Hona haien banaketa:

2014-12-11ko Ebazpena: 2 pertsona.

2015-06-11ko Ebazpena: 53 pertsona.

2015-10-07ko Ebazpena: 22 pertsona. Ebazpen horretan, aurreko ebazpenean modu iragankorrean kreditatutakoetatik 4 pertsonak C1 egiaztagiria lortu dute.

Honela banatzen da kreditatutako pertsonen guztizkoa:

Funtzionarioak: 21 (14 maisu-maistren kidegokoak eta y bestelako irakasle-kidegoetakoak).

Kontrataziorako izangaiak: 56 (45 maisu-maistren espezialitateetako zerrendetakoak eta 11 beste kidegoetako espezialitateetako zerrendetakoak).

Kontratazio-zerrendetako 56 pertsonetatik, 1 zerrendetatik kanpo geratu da eta 4k C1eko egiaztagiria lortu dute geroko deialdietan; horrenbestez, gaur egun 51 pertsona geratzen dira aldi baterako kontratazioetarako zerrendetan. Horietatik, 40 pertsona maisu-maistren espezialitateetako zerrendetan daude.

Maisu-maistren espezialitateetako zerrendetan dauden 40 pertsonetatik 22k PAI programan lan egiten dute, ondoko espezialitate hauetan:

4k hezkuntza fisikoan, gaztelaniaz.

13k haur hezkuntzan, gaztelaniaz.

4k lehen hezkuntzan, gaztelaniaz.

1ek lehen hezkuntzan, euskaraz.

Egindako laugarren galderari dagokionez –ingelesezko lanpostuak aldi baterako betetzeko kontratazio-zerrendetan zenbat pertsona dauden C1 maila izanik maila hori ez duten eta egiaztagiri iragankorra dutenen atzetik–, esan beharra dago egiaztagiri iragankorra lortu duten eta PAI programan lan egiten duten 22 pertsonak ordenatuta daudela, C1 profila duten 450 pertsonekin batera (horietako batzuk, agian, izangaien zerrenda batean baino gehiagotan daude), puntuazioaren arabera dagokien hurrenkeran. Horrenbestez, talde bakoitzeko izangaien zerrendetan tartekatuta daude (lehentasunezko zerrenda edo zerrenda orokorraren barruko talde desberdinak). Horri gehitu beharra zaio egiaztagiri iragankorra lortu dutenetatik batzuek ez dutela PAI programan lan egiten, baizik eta beste espezialitate edo hizkuntza batean. Inguruabar horiek eragozten dute zehaztea zenbat pertsona dauden atzetik.

Hezkuntza fisikoko gaztelaniazko zerrendan dagoen pertsona bat izan ezik, oraindik lanerako moduan jarraitzen baitu, haur hezkuntzako, lehen hezkuntzako eta hezkuntza fisikoko zerrendetan, gaztelaniazkoetan zein euskarazkoetan, C1 edo C1 iragankorra duten langile guztiei lana eskaini zaie eta guztiak PAI programan ari dira, salbu eta, noski, beren borondatez aukera horri uko egin diotenak.

Azkenik, egindako azkeneko galderari erantzuteko, une hauetan asmorik ez dago PAI programan ingelesezko irakaskuntzan aritzeko hizkuntza-mailaren betekizuna beheratzeko.

Iruñean, 2015eko azaroaren 5ean

Hezkuntza Departamentuko Kontseilaria José Luis Mendoza Peña